Papersnake/gushiwen huggingface dataset:
病起闻说贪山颇有泉石远不能游
王令（宋代）

一病百志堕，起逢秋物阑。
力弱未胜行，厌闻客言山。
言山多在远，虽近尚莫攀。
拏深吾无舟，逐陆谁借鞍。
不如无所闻，收心就恬安。
南轩颇扶疏，古木高四观。
不知秋叶疏，但怪朝影斑。
羸躯便偃侧，藉有藁与莞。
仰攀孤云高，卧见飞鸟褱。
苟此且自适，何能谋所艰。
宫词 其九十八
赵佶（宋代）

酒阑人寂暗银缸，淡月轻风透碧窗。宫女欲歌初制曲，旋将弦管按新腔。
送徐道士赴阙
魏野（宋代）

捧诏异常伦，无官岂累真。
瓢知空似性，琴想重于身。
卧必思云切，行应待鹤频。
林间起相送，渐觉世还淳。
席上信笔六首
李弥逊（宋代）

春眠不觉夜来风，桃萼犹沾未尽红。
愁绝小湖山畔路，同云疏雨晚濛濛。
湖山八景 其六 木蔽檐日
李孝光（元代）

绿气湿湿阑干北，赤乌欲下娇无力。解衣盘礴忽倦卧，苍鼠时时行坏壁。

客子触热不自怜，此岂有意清风前。屋头夜色如霜雪，却向溪南见明月。
风幡谁动
释守卓（宋代）

梦游华顶过丹丘，蹑尽寒云倚石楼。贪看瀑泉泻崖壁，岂知身在碧江头。
野眺
顾禧（宋代）

缓步沿溪曲，幽寻惬赏心。
散烟依瘦竹，开网活枯鲟。
短袖仍牵树，秋声半擣砧。
农谈喧隔岸，不畏世机深。
华顶峰
释元肇（宋代）

台岭碧重重，中高华顶峰。尽头沧海出，半被白云封。

屋冷僧抛去，仙来井有踪。绝无猿鸟路，争得世人逢。
会向
王咏霓（清代）

会向湖山走马来，侧身高望一衔杯。销沈龙虎余王气，莽荡乾坤忆霸才。

百代衣冠空梓橡，千春金㼝出蒿莱。昨宵倚枕秋风急，梦入华胥又放回。
消湖
虞似良（宋代）

野草闲花洞口春，碧潭如鉴净无尘。
江山好景携不得，漾入酒杯和月吞。
乐轩先师挽歌词 其一
林希逸（宋代）

十年灯火若为情，一日箫笳有底声。惆怅门前旧时路，白头扶杖夜深行。
偈颂一百四十一首
释师范（宋代）

今朝八月二十五，记得洞山离杳渡。
韶石山头打不回，追至如今无相据。
问佛便答麻三斤，何似庭前柏树子。
苍鹰搦卧兔，猫儿捉老鼠。
壮歌行
祁顺（明代）

拔剑拂衣舞，虹光淩斗牛。天高沧海阔，四望心悠悠。

昨朝丹凤云中出，口衔天书光五色。圣朝宵旰急求贤，特起前年金榜客。

天书之来自何时，春风三月离京畿。路途迢遥距南北，秋后才经粤海湄。

我本粤海人，早年事书史。十三习得举业成，十七驱驰预偕计。

朅来携策入枫宸，三千礼乐曾敷陈。鹓行袖拂炉香细，雁塔名题御墨新。

琼林宴罢看花去，路入瀛洲知几许。骏马雕鞍耀日明，绿袍乌帽迎风举。

五云深处降纶音，远赐归宁恩更深。喜将菽水供慈寿，不许尘埃点素襟。

风流耻在他人后，经籍微言更推究。万里遥持捧日心，两年闲却擎天手。

登庸有路无夷犹，家乡虽好难迟留。蛟龙岂是池中物，雕鹗须横天上秋。

古来豪杰人，多向科名著。前称韩子与宣公，后数王欧及苏吕。

国朝图治重贤才，开科胜筑黄金台。庙堂多少英雄者，往往俱从科第来。

我生幸逢尧舜理，黼黻皇猷本能事。握瑜怀瑾岂其宜，附翼攀鳞乃初志。

只今便作京华行，足下衮衮青云生。临风磊落醉春酒，手把琅玕无限情。

此行拜官知有日，身沐恩荣履华秩。跻世雍熙在有为，致君尧舜非无术。

百年踪迹寄金门，誓心不负君王恩。虞周卿相堪期待，唐宋诸人奚足论。
和题屈氏园
李复（宋代）

密树烟深绿映门，入门清绝隔嚣尘。
须知泽畔行吟客，便是林问散发人。
山色满楼何处尽，花香过酒逐番新。
东风时引閒云到，留作轻阴欲驻春。
题尤溪宗室所藏二妃图 其二 湘君
朱熹（宋代）

夫君行不归，日夕空凝伫。目断九疑岑，回头泪如雨。
洪生自楚来见贻五言聊此奉答
王世贞（明代）

暂爱精兰寂，高舂梦未回。忽惊白雪倡，知自郢中来。

秦马宁双角，江鲈正四腮。一归天地大，从我亦悠哉。
诃林新辟禅社吴用潜玺卿十虚上人继至
陈子壮（明代）

佛日香林报夕曛，灵花祇树倍缤纷。千年笔授人如见，七叶衣传偈亦闻。

繫马从参都讲席，行瓢方乞募缘文。由来十八高贤会，莫遣延之咏五君。
采桑子 云塞秋夜
曹溶（明代）

隔墙弦索无心听，挑灭银灯。暗忆平生。白发萧萧酒易醒。

月华风定芭蕉冷，楼上三更。不住鸡声。一枕江南梦未成。
贺江宰生朝
林亦之（宋代）

清秋八月月未弦，河阳市上讴声传。
今年百姓杯饭足，敢不祝声长命篇。
青衫白马鸣琴初，适逢吁嗟舞群巫。
日维对案愁眉纡，退食皇皇双颊癯。
家虽贫困仰母慈，村村乐业无逃逋。
况此一熟十年无，东家西家禾满车。
穷儒如侬四壁立，亦有瓯窭可读书。
县人安得此丰岁，实以善政吾非谀。
昨者越上人苦饥，声一主簿何能为。
自穿沧海告邻糴，所视身命半缕丝。
长风驾浪海波黑，舟人各各面如墨。
尚据胡床取纸笔，为文愤怒骂风伯。
翩翩盛名日以起，四海识声从此始。
总为六鳌带归去，何哉双凫更来此。
阴德由来活人多，龟龄鹤算定尔过。
况当竹下园棋日，缤纷百福连山河。
次韵惠梅禅师见寄秋日四首 其三
释德洪（宋代）

兑高山水目清晖，雨勒孤云放纵飞。多谢炎凉摧溽暑，更阑静极忽僧归。
人日雪
朱翌（宋代）

天公号令今年早，阿香动地连催晓。
今朝才及七日人，却见长空六花扰。
我独砖炉坐画灰，扶杖出门愁屐倒。
细挑生菜羹鼎香，落尽梅花妆额巧。
诗成思发在花前，更原晴多怕晴少。
君不见观有道几成康，谁其致此唐文皇。
一时献纳尽豪杰，郑公臣徵尤激昂。
当年入见适此时，见谓人日宜相当。
有如此人当此日，整顿乾坤才顷刻。
汉中八景为朱景云宪副作 其六 诸葛遗墟
朱诚泳（明代）

大将星初殒，长城一夕空。山川消王气，天地老英雄。

分鼎徒遗恨，挥戈未奏功。犹疑龙尚卧，高冢夕阳中。
化炭
释普济（宋代）

皮肤脱尽黑粼皴，犹有当时刀斧痕。
待入门来重点化，教伊随处衮烟尘。
和简文帝赛汉高庙诗
刘孝仪（南北朝）

圭币崇明祀，牲樽礼贵神。风惊如集庙，光至似来陈。

徘徊灵驾入，叫咷倡歌新。将言非为己，致敬乃祈民。

多才与多事，今古独为邻。
无靦吟
邵雍（宋代）

事曾经见，物曾持炼。
天地之间，俯仰无靦。
石介峰囧卿邀饮丰乐亭
于慎行（明代）

湖上青山俯郡城，孤亭无改昔贤名。杯衔落照千林影，槛倚长天一雁声。

寒雨自怜征路远，重关谁识战场平。恭瞻圣祖飞龙地，紫气盘回接旧京。
昌江夜泛过玉笋峰
唐英（清代）

浮梁西去昌江隈，两拳岌立江天开。造物直自鸿濛辟，神工鬼斧惊奇材。

削出芙蓉双蓓蕾，棱收皱隐凝崔嵬。女娲失手落江浒，嶙嶒激取蛟龙怒。

几番欲攫夜光珠，矶磹霹雳随风雨。青山碧树同春秋，朗月明星照今古。

今古春秋亿万年，峣峣玉柱撑空天。三百六十滩水恶，狂澜到此流涓涓。

玉山不颓清流在，米家长揖徒成颠。莫将嵩岱藐拳石，海田纵变无移迁。
梅花三咏
董师谦（宋代）

雪花霜须苔鲜枝，玉堂事去且疏篱。
世人孔鼻无分别，吐露芳心欲向谁。
次韵梅花四首
陈棣（宋代）

得得寻梅已觉迟，凭栏空赋惜花诗。
流传远信人千里，漏泄春工雪一枝。
照水丰容妃子浴，傍山瘦影伯夷饥。
最怜清绝牵情处，月落参横画角悲。
暮春寄李审言龙图
邵雍（宋代）

年年长是怕春深，每到春深病不任。
伤酒情怀因小会，养花天气为轻阴。
岁华易革向来事，节物难回老去心。
唯有前轩堪静坐，临风想望旧知音。
丙辰重九偕同人北山寺登高
靳昂（清代）

北山石室嵌危岩，洞窗凿壁如石函。飞庙杰阁相周匝，下临千仞碧巉巉。

去郭近郊五六里，横溪阻河通轻帆。蜡履偶然一登陟，暮归惧隔重城严。

去年此日作重九，曾向山头醉一斗。流光瞬逝过隙驹，如梦如烟空回首。

倦眼眯尘春复秋，忽插茱萸笑开口。直把登高作成例，主人提糕客携酒。

落叶满径霜叶丹，一泓碧澄鸣秋湍。山脚小憩神逾健，蹑梯直上青云端。

塔影矗空日正午，拂衣猎猎天风寒。乘飙便欲凌沧溟，俯视尘海骖青鸾。

骚首问天天不语，眼底家山在何许。东南万里黯浮云，烽火连江亘吴楚。

前年羽檄驰南都，至今狂寇羁天诛。安得痛饮千日酒，埋头石室读阴符。

吾辈伏处恒碌碌，酒酣惯作长沙哭。莫将落帽傲桓温，且漉葛巾灌幽菊。

要知行乐须及时，醉歌即是升平福。
孙褒铜印歌
桂馥（清代）

张俭亡命谁投止，鲁国孔褒堪依恃。事觉俭捕褒亦收，一门老幼力争死。

死者千年骨已灭，私印犹存肝胆血。友朋一诺重千金，何烦印信合符节。

石碑出土成臼科，独留名字终不磨。一碑一印在人世，闇中当有神物呵。

去年曾见窦武印，汉人气节如山峻。文举之碑不可寻，德让有碣字难认。

我携此印归曲阜，陈于碑下拜稽首。家业授受《春秋经》，谁为《公羊》发墨守。
尘外堂
张嵲（宋代）

因依置屋偏，旧是栖鹄地。
杂花挟径深，竹树交柯际。
古人谋适野，放浪聊自肆。
谁识郡斋边，斯堂眇尘世。
南山钓台
林以良（明代）

谁作渔台枕碧湾，却疑神斧凿南山。一竿风月无边趣，万顷烟波岂等閒。

不管周车来吕渭，祇妨汉使到严滩。江湖我亦归休者，春鲤秋鲈伴醉颜。
挽秦国夫人
李流谦（宋代）

华笄谐淑配，绿发负平生。
桃李春如寄，鸥鷳梦不惊。
周婺惭绝识，蜀寡让孤情。
口授天人学，寒窗伴短檠。
弱弱谁氏子
王令（宋代）

弱弱谁氏子，鲜鲜一何姝。
来奔富人家，妻与富人俱。
严妆问夫子，我岂彼室如。
夫子笑遣之，彼宁与汝都。
升堂由阼阶，德色溢以舒。
亲宾不敢笑，退语相唏吁。
高堂聚群婢，唯诺相咨睢。
家事忽不图，顾指取自如。
朝令拆柱薪，暮遣藩篱除。
风雨半夜来，百黉生不虞。
屋压盗随至，夫死别嫁夫。
东邻有淑子，惟不事铅朱。
端居待人求，正色不敷腴。
清镜见白发，行媒不顾闾。
不知爱妻人，取舍何异欤。
新林小憩见花二首
陈造（宋代）

略得花边一欠伸，罗衫归去满缁尘。
鸣鸠乳燕空多思，苦雨凄风不贷春。
和经仲春日即事
吴芾（宋代）

策杖郊原信步行，沙边春水半涵清。
花开旧树香仍在，燕葺破巢功未成。
世路十年尘土面，春风万里鼓鼙声。
从今准拟开怀去，到手荷杯莫厌倾。
和程公辟游宿猿洞二首
陈襄（宋代）

几年营此草堂栖，施饰名园百卉齐。
曾学子真耕谷口，今容摩什老山西。
龙台日上千峰出，雁塔云生一径迷。
知有岭猿犹在否，使君高卧莫教啼。
醉蓬莱（端午）
赵长卿（宋代）

见浴兰才罢，拂掠新妆，巧梳云髻。初试生衣，恰三裁贴体。艾虎宜男，朱符辟恶，好储祥纳吉。金凤钗头，应时戴了，千般忔戏。

那更殷勤，再三祝愿。斗巧合欢，彩丝缠臂。刻玉香蒲，泛金觥迎醉。午日熏风，楚词高咏，度遏云声脆。赤口白舌，从今消灭，诸余可意。
赠仙翁三首 其三
钱忠（宋代）

吴江高隐仙乡客，衰鬓长髯白发乾。满目生涯千顷浪，全家衣食一纶竿。

长桥水隐秋风软，极浦烟浮夜钓寒。因笑区区名利者，是非荣辱苦相干。
棕花
唐庚（宋代）

斫破夜叉头，取出仙人掌。鲛人满腹珠，鮰鱼新出网。
示大悲长老
释宗杲（宋代）

一棒打破生死窟，当时凡圣绝行踪。
返笑赵州心不歇，老来犹自走西东。
春词二十首 其一
李纲（宋代）

一树梨花傍小轩，结根幽寂更芳妍。东君有意怜流落，故遣瑶姿堕目前。
暗香 绿萼梅
李良年（清代）

春才几日。早数枝开遍，笑他红白。仙径曾逢，萼绿华来记相识。

修竹天寒翠倚，翻认了、暗侵苔色。纵一片、月底难寻，微晕怎消得。

脉脉。清露湿。便静掩帘衣，夜香难隔。吴根旧宅。篱角无言照溪侧。

只有楼边易坠，又何处、短亭风笛。归路杳、但梦绕，铜坑断碧。
次韵汪以南閒居漫吟十首
方回（元代）

亿劫日月曜，万古河江流。
惟有人寿短，况不皆白头。
石火仅微吐，草露已遽收。
下士惑齐物，祖述逍遥游。
说梦悔蚁国，悟空惊蜃楼。
实路我异是，鑽仰师尼丘。
志学至从心，绝笔于春秋。
相鲁故匪泰，厄陈初佑忧。
比彭十不一，聘辙半九州。
中道叹不行，尝欲乘桴浮。
颜子夭穷巷，季路戕凶矛。
是亦各有命，岂伊圣门羞。
人生敬闻道，寒饥胜王侯。
修身以俟死，言行无悔尤。
寄语夜读子，继晷崇膏油。
念奴娇 其四 送朱近修还海昌，吴西崖往山阴，兼怀宋既庭先还吴门，次顾庵韵
王士禄（清代）

杯残人起，便骊歌纷唱，晨征肃肃。一别参差真似雨，那得云龙相逐。

才子吴融，隐人朱放，各拥孤帆宿。金蕉南下，又螺青似新沐。

关吏伐鼓通晨，几朝沿溯，却过支硎麓。寄语章华词赋客，爱尔人文皆玉。

鹤市烟寒，鸡陂露冷，何处张融屋。白云南雁，怀人漫咏兰菊。
春晚
方岳（宋代）

青梅如豆带烟垂，紫蕨成拳着雨肥。
只有小桥杨柳外，杏花未肯放春归。
五禽言次王季野韵 其一
王祎（明代）

力作力作，人言田家乐，谁识田家苦。养蚕一百筐，种田一百亩。

田蚕非无收，不了输官府。但愿官府不我亏，田家力作非所辞。
次韵重令升四咏·寻幽亭
朱翌（宋代）

帝遣银河下太微，余波散绕野人扉。
此行步步有佳处，盘礴孤亭试解衣。
和松菊堂主人照老见寄三诗 其二
耶律楚材（元代）

晋阳相遇亦前因，分手归来迹已陈。松菊幽堂应冷淡，与君同话更何人。
送少司马杨以斋先生予告终养归里次悔馀韵
魏坤（清代）

行诣谁从末俗论，陈情今日衮衣人。喜当海宇销兵日，许乞林泉将母身。

得失不须分出处，去留总是恋君亲。马蹄笃速行何亟，肯待河流泮早春。
瑞鹤仙·悄郊原带郭
周邦彦（宋代）

悄郊原带郭，行路永，客去车尘漠漠。斜阳映山落，敛馀红、犹恋孤城阑角。凌波步弱，过短亭、何用素约。有流莺劝我，重解绣鞍，缓引春酌。
不记归时早暮，上马谁扶，醒眠朱阁。惊飙动幕，扶残醉，绕红药。叹西园、已是花深无地，东风何事又恶？任流光过却，犹喜洞天自乐。
读李烟客集有赋
张家玉（明代）

茫茫尘海无边际，万里青天蒙气闭。但逢故纸作生涯，谁识笔头有三昧。

羡君艺苑独超群，含毫解作千秋计。赫蹄片片生春云，墨池飞出罗浮翠。
雪晴
仇远（元代）

腊尾春头半月期，寒欺人日雪销迟。
才升晴旭扶桑树，便拂东销细柳枝。
和气满城真可掬，丰年击壤已先知。
侏儒温饱皇天赐，行续中和乐职诗。
时充之访盘溪有诗次韵
王柏（宋代）

圣贤不出此心公，有为为之未必充。
绝学当归三洞左，正源欲障百川东。
坐春立雪谁能继，弄月吟风岂浪从。
方己乌头力应鲜，因循又过一年终。
挽孟仲安二首
吴芾（宋代）

义薄云天气吐虹，平生心事许谁同。
从容破贼无遗策，清白传家有祖风。
共意骞腾千里外，谁知萧瑟九原中。
百年已矣余芳在，庭下行看发桂丛。
学道
吕本中（宋代）

学道如养气，气实病自除。验之寒暑中，可见实与虚。

颓然觉志满，乃是气有馀。岂惟煖脐腹，便足荣肌肤。

但能严关键，百岁终不枯。道苟明于心，如马得坚车。

养以岁月久，自然登坦途。江河失风浪，草莽成膏腴。

熟视八荒中，何物能胜予。时来与消息，吾自有卷舒。

死生亦大矣，汝急吾自徐。捷行不为速，曲行不为迂。

一沤寓大海，此物定有无。谁能具此眼，况望捋其须。

学有不精尽，遂至玉珷玞。昔人中道立，为汝指一隅。

千言不知要，徒自费吹嘘。所以季路勇，不如颜氏愚。

请子罢百虑，一念回须臾。忽然遇事入，此语当不诬。
寄赠温侍御温前今按蜀楚有声特申巨济之望云
陈子壮（明代）

华发勋名豸角冠，驱驰骢马慰加餐。兵戈况复诛求尽，楚甸何如蜀道难。

乔木始闻游女咏，铜鞮多称里儿欢。当筵合罢南征曲，都入升平乐事看。
九日黄白二菊花盛开对怀刘二十八
令狐楚（唐代）

西花虽未谢，二菊又初芳。鬓云徒云白，腰金未是黄。

曙花淩露彩，宵艳射星芒。日正开边树，风清发更香。

山椒应散乱，篱下倍荧煌。泛酒遥相忆，何由共醉狂。
岱顶题壁
宝廷（清代）

独立众山顶，乾坤一望收。九州皆在眠，四岳尽低头。

日月窗前涌，云霞槛外浮。何时重策杖，岩壑遍登游。
寄内
曾丰（宋代）

已复山上山，何当口中口。
写兹秋下心，寄我女边帚。
冬夜无寐书以自适
段成己（金朝）

四壁摧颓手重泥，一枝随意即成栖。归来已化千年鹤，老去慵听半夜鸡。

世事荣枯都是幻，物情长短不须齐。寸心耿耿何人会，隐几西窗月色低。
伏蒙秘阁张丈宠顾下邑并以长篇为贶降叹之馀牵勉继韵仰求斤削僭率皇恐
朱熹（宋代）

向来灭迹东山东，闭门不问乌雌雄。门前有路向尘土，两足未举心先慵。

当时亦有车马客，此意欲说嗟谁同。穷居聊复追仲蔚，笃论何必须刘龚。

平生故人子张子，相思安得长相从。每劳书疏问生死，坐想星宿罗心胸。

几年持节汉水上，木牛流马旌旗红。君王辍馈思颇牧，外庸且讫来朝宗。

因能过我紫霄下，后乘载得珠帘栊。苍颜白发应笑我，曷不饱卧陶窗风。

开樽鹅池水清激，下马醮石烟空濛。须臾路转山更好，摩天巨刃排双峰。

少看银河忽倒挂，直欲跳下清泠中。南临汇泽共指点，缥缈贝阙浮珠宫。

公言平日爱登览，到此一洗群山空。坐间为我出奇句，不用远寄南飞鸿。

上言云泉足奇赏，下叹契阔欢相逢。纷吾失脚堕世网，乃有此会宁天穷。

流光过眼惊昨梦，旧约回首羞尘容。明朝却上烟艇去，灭没万顷追凫翁。
岁朝与任言九坐雪偶成
吴人逸（清代）

梅花雪后斗新妆，点缀山家旧草堂。却喜闭门无俗谒，三升椒酒一炉香。
仲子生日
孙介（宋代）

寻常得子要佳晨，何幸生朝在仲春。
乐事沉心随处处，仁风和气似亲亲。
天恩有庇容团聚，家训无须旋卜邻。
杯酒献酬更祝颂，不须黄老拱星辰。
寄济明
释道潜（宋代）

茫乎一气同浑沦，瀰漫六合无边垠。吁哉破散几千载，被在万物含其真。

清轻为天浊为地，一一厚薄理自匀。驽骀骐骥不并厩，夜光鱼目难相亲。

钱郎少年禀清裔，英姿绰欲挥等伦。忠言谠论蹑根本，行义修笃无缁磷。

是家严君抱劲烈，直笔曾预螭头臣。我昔浮游霅溪侧，倾盖遇子情弥欣。

炎云烧空五六月，漾舟南郭吟青蘋。溪流宽围野桥碧，溪树静啸凉飙新。

奇探险取得佳句，欲压柳恽江南春。瓶盂属我暂行役，乐事一跌成参辰。

使君旋亦报西去，纷纷万变难重陈。南山暮冬厚积雪，刚茂不死期松筠。
灵鸟篇赠李三洲 其三
王渐逵（明代）

灵鸟止川蜀，缥缈青城端。朝餐雪山禾，夕饮峨嵋湍。

浊世罕所逢，奇瑞争快观。阊阖环帝庭，嘉树林天门。

八翼为谁危，一枝未乃安。
视东皋归小酌
陆游（宋代）

筑陂下麦晚归来，围火烘衣始此回。
但得诸孙传素业，真无一事挂灵台。
井桐叶落垂垂尽，篱菊花残续续开。
不负初寒蟹螫手，床头小瓮拨新醅。
除夕有感
钟芳（明代）

除夕前年已去家，今年除夕在京华。万山积雪断归雁，双柏隔窗栖乱鸦。

节序不情看过隙，浮名无蒂漫蒸沙。思乡有梦无缘到，银烛销红斗柄斜。
襄阳怀古
吴遵锳（清代）

山川终古自留贻，杖策登临路或迷。千载几人还堕泪，当年多事漫沉碑。

虚传池馆经游屐，无复儿童倒接䍦。凭吊只余霜柏在，旧时风干未离披。
山间次季芳
真山民（宋代）

好山多在眼，尘事少关心。风竹有声画，石泉无操琴。

许猿分野果，留鹤守云林。不是閒边客，谁来此地吟。
移官新疆和陆渔笙学使送别韵
魏光焘（清代）

嘉峪山头古关上，六年两度记同游。天然万里中西界，独立三边缥缈楼。

莽莽河山春入画，悠悠秦汉岁如流。重来驻马登高望，一带长城系远愁。
过从伯元珑公旧宅有感
倪会（清代）

怀葛风犹在，高情此结庐。服山三世后，享寿八旬余。

富贵浑成梦，楼台半是墟。让他茅不剪，瓜瓞尚安居。
寄李侍郎
刘过（宋代）

未照玉堂金炬莲，地官董正职尤专。
常经要足邦中赋，胜算犹烦马上鞭。
黄阁少须持紫橐，黑头早已继青毡。
方今讲论肥民策，不数横流地上钱。
挽郑恭老少卿
杨万里（宋代）

天不遗耆老，人谁尚典刑。
向来卿月白，无复史天青。
诗泒回风雪，心源贝叶经。
故应书带草，和露泣康成。
湖上作
贯休（唐代）

我竟胡为者，唠唠但爱吟。身中多病在，湖上住年深。

山溜穿苔壁，风钟度雪林。近来心更苦，谁复是知音。
贺监湖上
楼钥（宋代）

万顷平湖一苇杭，此归喜似贺知章。
上恩赐与西湖曲，遂老吾家归照堂。
送郑尚书出镇南海（各用来字）
张籍（唐代）

远镇承新命，王程不假催。班行争路送，恩赐并时来。

牙旆从城争，兵符到府开。蛮声喧夜市，海色浸潮台。

画角天边月，寒关岭上梅。共知公望重，多是隔年回。
送静庵僧之五台结夏
陈鹏年（清代）

五月正炎热，山寒不可胜。好将双赤脚，去踏万年冰。

虎石阶前伏，龙云钵底兴。欲随飞锡住，松雪路层层。
兰阳杂咏八首
董正官（清代）

此去汪洋接太空，传言万水尽朝宗。台阳琅峤难南渡，浙海舟山尚北通。

乌石潮生归艇月，龟峰云起列屏风。蔡牵败退朱濆走，安土无忘击贼功。
次韵鲁直寄灵源三首 其二
释德洪（宋代）

已作闭门稀识面，千金争购暮年书。空馀脩水连天碧，白鸟时来炯自如。
放逐
陆游（宋代）

放逐虽惭处士高，笑谭未减少年豪。
青山随处有三窟，白首今年无二毛。
正得筇枝为老伴，尽将书帙付儿曹。
饮酣自足称名士，安用辛勤读楚骚。
壶中天（养拙园夜饮）
张炎（宋代）

瘦筇访隐，正繁阴闲锁，一壶幽绿。乔木苍寒图画古，窈窕行人韦曲。鹤响天高，水流花净，笑语通华屋。虚堂松外，夜深凉气吹烛。

乐事杨柳楼心，瑶台月下，有生香堪掬。谁理商声帘外悄，萧瑟悬珰鸣玉。一笑难逢，四愁休赋，任我云边宿。倚兰歌罢，露萤飞上秋竹。
过陈时亿兄弟留酌石亭先生之子
黎民表（明代）

江左应才窟，三株独出群。交情原白首，器业自青云。

万事衔杯失，千山把剑分。龙门吾敢托，生已后陈君。
以小团龙及半挺赠无咎并诗用前韵为戏
黄庭坚（宋代）

我持玄圭与苍璧，以暗投人渠不识。
城南穷巷有佳人，不索宾不常晏食。
赤铜茗椀雨斑斑，银粟翻光解破颜。
上有龙文下棋局，探囊赠君诺已宿。
此物已是元丰春，先皇圣功调玉烛。
晁子胸中开典礼，平生自期莘与渭。
故用浇君磊隗胸，莫令鬓毛雪相似。
曲几团蒲听煮汤，煎成车声绕羊肠。
鸡苏胡麻留渴羌，不应乱我官焙香。
肥如瓠壶鼻雷吼，幸君饮此勿饮酒。
赋雪梨寄二孙
苏简（宋代）

梨乃北方如，东阳有遗种。
开花如雪洁，结实论斤重。
似闻风霜如，採摘不旋踵。
肤莹玉在手，剖之醴泉涌。
甘凉宜解酲，席上贾余勇。
甚美非耐久，糜溃失前宠。
长安疑父祖，压沙岂伯仲。
时方禁苞苴，林下喜得共。
老人齿颊寒，食指难为动。
邻墙有酒仙，双苞可持送。
诗 其三十五
拾得（唐代）

出家求出离，哀念苦众生。助佛为扬化，令教选路行。

何曾解救苦，恣意乱纵横。一时同受溺，俱落大深坑。
琏监寺２
释绍昙（宋代）

曾把杨岐破屋撑，闲骑驴子弄蹄行。
犯寒踏月慈溪上，冷笑梅兄太瘦生。
国史龙图侍郎宋次道挽辞五首
苏颂（宋代）

告卧春明日，灾逢本命年。
英灵百人敌，奄忽一朝捐。
妙墨宗祧秘，遗文太史编。
家书四世学，嗣子复能传。
送赵中丞自司金郎转官参山南令狐仆射幕府
刘禹锡（唐代）

绿树满褒斜，西南蜀路赊。驿门临白草，县道入黄花。

相府开油幕，门生逐绛纱。行看布政后，还从入京华。
和运司园亭·潺玉亭
孙甫（宋代）

回环引细泉，泉声漱檐底。
美哉知者心，清通乐流水。
琤琮戛鸣球，淅沥泛绿绮。
尘虑无由得，何须洗双耳。
句
赵汝迕（宋代）

何用长堤柳，将眉与世颦。
大麦行
杜甫（唐代）

大麦干枯小麦黄，妇女行泣夫走藏。
东至集壁西梁洋，问谁腰镰胡与羌。
岂无蜀兵三千人，部领辛苦江山长。
安得如鸟有羽翅，托身白云还故乡。
题爱同堂卷
金幼孜（明代）

严亲久沦没，慈母幸康宁。鞠育同恩爱，悲欢异死生。

倚门犹慰意，陟岵不胜情。锡类资纯孝，乡闾有令名。
用中既和成以示山口唐蕴明蕴明亦和再用前韵呈二公
陈渊（宋代）

高城缭绕环居门，草树蔽日鼪鼯奔。疏篁转影凉午枕，卧看鸟雀嬉晴暾。

清香一缕爇沉水，浓茗十分烹壑源。乘风欲效玉川子，蓬莱无路心难论。

虚堂愁坐漠无语，顷刻百虑空劳魂。缅怀皇祐贤御史，当日直气何轩轩。

臧孙强谏宜有后，奇士果见诸孙存。流传佳语忽到我，展卷疾读皆微言。

平生廖子口如铁，肯为此友西其辕。故应目击得深省，千载无愧孔与温。

更将馀力事酬唱，巧注未以黄金昏。古来求友贵胜己，二子年德皆吾尊。
九日即事雪中见菊
家铉翁（宋代）

怪得西风吹袂凉，客中又过一重阳。
今年喜见东篱雪，要与黄花共晚香。
题秋日江村图
刘诜（元代）

黄叶秋风趁蹇驴，平洲远岭雁相呼。野舟尽日閒无用，只与人间作画图。
倾杯乐 其四 黄钟羽调，秋感
吴湖帆（清代）

渺然烟霭，水悠悠、况说离乡早。屈指算来时杪。频年久、历历虫沙，恻恻情怀，红心渐扫。

浑无限、书剑黯消磨，深院谁家，何事秋风多厉，寒蛩争叫。

鳞影云妍，羽光霞媚，不负西窗残照。袖底琼瑶，胸中磈磊，漏晶文园病悄。

似诉年华偏少。凭著欹枕幽梦，惊醒药阑东，锦帐温柔，画楼清晓。
题蔡中卿青在堂二首
戴复古（宋代）

潇潇洒洒屋三间，日日开门见好山。
但使青青长在眼，一毫尘俗莫相干。
无题二首 其一
庞谦孺（宋代）

春风桃李容，能得几时好。谁怜涧底花，自对春风老。
棕殿成侍宴和赵郎毅之作
王称（宋代）

别殿新开上苑东，旌旗遥驻五云中。花深绮席来仙佩，香逐金云引上公。

自是衣冠逢盛世，非关歌舞乐春风。何人赋有凌云调，明日天书许荐雄。
夜雨
张九成（宋代）

春阴正愁绝，夜雨复淋漓。
楚客南冠日，湘累去国时。
千山花尽落，万壑水东之。
脉脉灯前意，夫君知不知。
戊戌冬至南郊礼成庆成宴乐章四十九首 其十六 庆丰年
陆深（明代）

赖皇天，锡丰年。勤禹稼，力舜田。喜慰三农，愿嘉禾秀瑞麦鲜。

赋九州，贡八埏。神仓御廪咸充满，养民以养贤。
螳螂
朱之蕃（明代）

昂头双眼映林明，会出当车奋臂行。利口信难防雀啄，狂鸣端是恼蝉声。

蓬蒿满径堪孳息，榆柳成阴寄化生。静默非关能养勇，慕膻羞与蚁争衡。
释累俘
李必恒（清代）

临高原，漠北墟其无人。但见风驰霆击，沙石的砾争飞奔。

歼渠魁，丧厥元。自馀跂行喙息百一存，寡妻弱子俘军门。

皇帝德大，盖载远迩。曰予不孥戮尔。多赐缯帛，美酒甘食，与之更始。

传告众人，赦女胁从贷女死，盍归来乎圣天子。
句 其四
梁安世（唐代）

直令万乘高凡眼，不道人间例是贪。
忠州荔枝楼小憩
汪元量（宋代）

竟日扬鞭不暂闲，畏途叠叠是青山。
西风吹落忠州去，锦绣窠中屋万间。
山中绝句
袁枚（清代）

青芦叶叶动春潮，堤上杨花带雪飘。
满地月明仙鹤语，碧天如水一枝箫。
佛印烧猪待子瞻
王应斗（明代）

□芳勘破味何殊，禅喜风流属大苏。若使屠刀真碍佛，那须烹炙到香厨。
鹦鹉洲吊祢处士
王翼凤（清代）

广筵赋鹦鹉，手笔抗徐刘。鼓吏不能辱，网罗轻自投。

皇居思宝璞，天汉待华骝。一殒芳洲草，青青万古愁。
题医士刘允文松老诗
刘崧（元代）

富川老人年六十，采药云中曾见之。竹房早著桐君传，杏苑新传松老诗。

锦水寒花照心胆，湘山秀色映须眉。茯苓会化赤琥珀，更后千年当远期。
重修考工记口义
林希逸（宋代）

千金求得自河间，此记尤奇似五官。文苦聱牙精识少，物穷纤悉辨名难。

牙围以后图方见，口义于今缺不完。师说幸然无失坠，书成只恨鬓凋残。
放言 负心 其二十五 六麻
谢元汴（明代）

负心非一事，唧唧秋虫嗟。电火驹中影，菖蒲石上花。

三炊人詈玉，四壁我惭家。古筱立寒镜，灯光笑剑华。
春晚二首
叶茵（宋代）

红紫雨离披，风光别壮时。
世情杨絮觉，心事杜鹃知。
屋角溪连井，林梢菊障篱。
幸无尘役役，倚槛数晴丝。
神弦歌十一首 其七 湖就姑曲
佚名（魏晋）

赤山湖就头，孟阳二三月。绿蔽贲荇薮，湖就赤山矶。

大姑大湖东，仲姑居湖西。
咏怀
陈毓瑞（清代）

自渐腹笥久空虚，每到离群恨索居。照胆须磨千古镜，潜心补读十年书。

吹箫喜说诗鸣凤，洗砚欣看墨戏鱼。漫道出山泉水浊，清风明月入吾庐。
秋兴
张著（金朝）

故园东望海西头，幽事长怀九月秋。
竹几山明浑见画，槽床酒熟不知愁。
霜寒粳稻肥黄蟹，水净芙蓉映白鸥。
随分耕渔聊自，无端垂老向延州。
孙季章无愧郑季奕徐斯远以仆留智门载酒见过
赵蕃（宋代）

明知喜我出山来，占此僧窗共酒杯。
重愧子云孤好事，绝胜安道不空回。
闲居
殷尧藩（唐代）

茂苑闲居木石同，旋开小径翦蒿蓬。虚游心在鸿濛外，

穴处身疑培塿中。花影一阑吟夜月，松声半榻卧秋风。

百年寄傲聊容膝，何必高车驷马通。
杂三言五首 其三 镜论语
江淹（南北朝）

巡青史之残诰。览朱管之遗册。惟鲁滨之一叟。信衔道而探寂。

世艰险而多阻。君英明而不革。讲业兮齐卫。论精兮汴泗。

子之说兮义已秘。成贾郑之雄理。可黄何之壮思。

惜古人之取才。瞰青云而靖意。意恬怅兮有端。才嶒峻兮可观。

宪妫禹而折法。袭仁谊而求安。不嬿婉于戚施。宁踸踔于马兰。

俾后生之庶士。鉴明德之音翰。惟山中兮寂寞。沉忧思兮无从。

石红青兮百叠。山浓淡兮万重。日下兮□□。月出兮铜峰。

竹色兮拂户。水气兮绕窗。味哲人之遗珍。折片句兮忘老。

嘉石门之埋名。怜柳子之沈道。书吴伯于衣袖。镂颜子于心抱。

筹出处之叔仲。酌言默之多少。若妙行与上灵。非积学之所绍。

至游夏以升降。幸砥心而勿夭。
寒夜舟中寄稚存 其一
汪为霖（清代）

才见君行我又行，帆随寒月落芜城。人间出处真难料，别后蟾蜍已一更。

险韵深杯犹昨日，大名巨手定生平。不知裙屐清欢夜，忆否桃花送客情。
再过孤山
吴龙翰（宋代）

一函鹤骨已尘埃，空築孤山碧玉台。
添种红莲千万朵，梅花从此不须开。
冲雨小舟上南港
韩淲（宋代）

拖舟上寒濑，冥冥吹雨来。连绵岸草合，断落山林开。

雁鹜杳灭没，凫鸥正沿洄。舣舟见修竹，题句复寻杯。
水调歌头 其十一 雨霁柬张甬川
夏言（明代）

鸣雨歇深院，高门闭重关。虚室凉生枕簟，昼寝梦魂安。

天外好气时至，林际断霞孤映，鸦带夕阳还。庭交莎草绿，砌拥蜀葵丹。

暑气销，暝阴敛，角声残。起步檐楹徙倚，聊得簿书闲。

却忆年时故里，曾唤小舟载酒，草阁枕江寒。月明歌绿水，云静看青山。
登首阳山谒夷齐庙
李颀（唐代）

古人已不见，乔木竟谁过。寂寞首阳山，白云空复多。

苍苔归地骨，皓首采薇歌。毕命无怨色，成仁其若何。

我来入遗庙，时候微清和。落日吊山鬼，回风吹女萝。

石崖向西豁，引领望黄河。千里一飞鸟，孤光东逝波。

驱车层城路，惆怅此岩阿。
寄怀二十首
赵蕃（宋代）

正月山园未有花，梅花落尽亦堪嗟。
瑞香莫与兰争长，独立风前自一家。
贫
丘葵（宋代）

相见尽言贫，能贫得几人。
文成休送鬼，钱乏那通神。
形瘦何妨鹤，衣悬一任鹑。
饥来眠仰屋，鼻息撼梁尘。
醉中作
陆游（宋代）

名酝羔儿拆密封，香粳玉粒出新舂。
披绵珍鯗经旬熟，斫雪双螯洗手供。
吟罢欲沉江渚月，梦回初动寺楼钟。
炉烟袅袅衣篝暖，未觉家风是老农。
长歌行
李咸用（唐代）

要衣须破束，欲炙须解牛。当年不快意，徒为他人留。

百岁之约何悠悠，华发星星稀满头。峨眉螓首聊我仇，

圆红阙白令人愁。何不夕引清奏，朝登翠楼，逢花便折，

闻胜即游？鼓腕腾棍晴雷收，舞腰困褭垂杨柔。

象箸击折歌勿休，玉山未到非风流。眼前有物俱是梦，

莫将身作黄金仇。死生同域不用惧，富贵在天何足忧！
绮罗香 留俶玉小饮，用樊榭韵
叶大庄（清代）

近蜡蔬庖，江鲜雪嫩，少许也赢多许。苦嘱厨人，食谱从新更数。

多欲晚、菜酱迎霜，天乍寒、橘羹含雨。山中留客何勤，闭门消受竹棂暮。

词边易搅笛思，总不断回肠，西风酸语。果是在家，那蹙多鬟双妩。

爱说饼、旧事重提，喜斗茶、新香再取。算个中、知味伊谁，君今眉皱否。
和邵山人过字韵（二首）
沈梦麟（元代）

乱后还家如旅泊，愁中贳酒喜人过。
每吟栗里停云句，不作南山种豆歌。
故宅东风归燕静，孤村夜雨落花多。
白头却忆观光日，曾赋神明与馺娑。
句
张籍（唐代）

韩公国大贤，道德赫已闻。时出为阳山，尔区来趋奔。

韩官迁掾曹，子随至荆门。韩入为博士，崎岖送归轮。

（《送区弘》。《事文类聚》）。
每度过东邻
邵雍（宋代）

每度过东邻，乐邻愈觉勤。
既来长是愧，相见只如亲。
饮食皆随好，儿童亦自忻。
吾乡有是乐，何必更求仁。
训蒙绝句 其二
朱熹（宋代）

从心所欲皆天理，具体颜渊罢不能。所谓不思并不勉，舜由仁义即非行。
唐庄宗
牛焘（清代）

三垂冈，置酒时，百年哀声歌以思，百年功业谁将遗。

奇男独数李亚子，沙陀部落咸心死。鸂鶒之杯翡翠盘，朝廷敕赐厚无已。

三仇未报君恩重，晋王遗命留三矢。燕刘父子不足道，伪梁契丹真敌垒。

异姓封比同姓王，唐亡晋在唐不灭，君父仇深讵可忘。

元凶未殄身先帝，梁不亡唐晋亡唐。张家老奴含愧死，洛阳宫氏尽鞠场。

射鸭回来初下马，宫中齐呼李天下。龙衮只作优孟衣，新磨曾是批颜者。

梨园筝琶禁中焚，一抔灰烬哭新君。西风落日长安道，回首伤心鹞儿军。

早知富贵不再世，悔不当年奉唐裔。英雄末路真堪嗟，功高志满徒自敝。

金莎之山安在哉，可怜买药刘翁有佳婿。
送董察推赴江宁
梅尧臣（宋代）

金陵从事去，不叹食无鱼。
尺鲤日登俎，故乡时得书。
衰荷摘短袂，秋藓曳长裾。
若见府公问，年来懒更疏。
碧霞丹房为道士王立中赋
陈琏（明代）

有美学仙侣，癯然辟谷颜。身披鹤氅衣，头戴芙蓉冠。

寻真得秘诀，归住碧霞间。玄馆既深邃，洞门亦萧闲。

安垆识火候，终日炼还丹。朱砂杂铅汞，宝鼎龙虎蟠。

九转丹若成，金箓名不刊。群真拟相候，同访三神山。
洞霄纪游
胡榘（宋代）

洞霄真境逾前闻，青山九锁仙尘分。
先皇登临既冠绝，宰辅典领仍缤纷。
迩来烟霞全属□，五洞交扃无不锁。
羽人谈笑许卜邻，群从追随清作火。
古松化石余古杉，坡翁妙语留东岩。
几年反骨更辞垢，一旦蜕迹应超凡。
阅世推移本无住，华表区区欲谁语。
它年此地纪昔游，一剑横空自来去。
屠田叔雨中过酌草堂分得穷字
徐熥（明代）

谁谓诸侯贵，来过一亩宫。天低峰影逼，云耗雨声穷。

残溜虚檐滴，新苔怪石蒙。惭无池馆胜，不敢醉山公。
秋思二首
蔡宗尧（明代）

断云残柳接狼烟，极目氛埃自黯然。
紫塞苍茫能立帜，黄河容黯可投鞭。
须知据险人持戟，莫使冲风马避膻。
胜算终摧高阙耸，遥藩荒破犬羊天。
师子国相赞
释广闻（宋代）

十方国土中，应身何彼此。春在花，月在水。要令当处不留情，好看翻身狮子子。
鲍潮州挽词
楼钥（宋代）

客授壬辰岁，巍科盛永嘉。
芹宫屡挥麈，竹院几烹茶。
假守深交谊，清谈及道家。
犹怀郡斋晚，群雀噪檐蛇。
句
李昉（宋代）

三载经纶栖凤阁，五年提笔直鳌宫。
次邦宪宣德红梅诗韵
吴颐（宋代）

留情赋咏尽闻人，似得吴姬为执巾。
蝶翅稍应容辨色，桃腮无复敢娇春。
似嫌素艳同姑射，着意新妆学太真。
栽近华堂歌舞地，未容车马送纤尘。
赠熊古月
萧立之（宋代）

千载虚中无法传，授之握算子能玄。老夫后死今为累，更欲蕲生又问年。
直宿省中
郑獬（宋代）

娟娟海棠花，小蕊春来瘦。
斑斑青竹枝，疏叶未生就。
碧砌画栏干，雨断黄昏后。
厌酒未能眠，时拾残花嗅。
麻滩驿舍睹壁间留咏忆钱五卿二首 其一
卢龙云（明代）

记忆三年外，题诗问月岩。风尘今道路，宾主孰东南。

酒态应还美，诗篇任自耽。江州司马泪，何地湿青衫。
次使长苍玉洞韵
萧立之（宋代）

不是仙源不是村，千年霜壁树蟠根。半山鱼鼓动城郭，一日龙雷出洞门。

云似世情翻覆变，石如尊宿典刑存。摩挲藓刻无穷意，时听游人自细论。
南歌子
石孝友（宋代）

畴昔飞鸾侣，而今断雁行。西风岭外下斜阳。无赖一钩新月、挂岭肠。

双泪沾襟袖，孤灯封客床。枕余衾剩只残香。别得娇痴不睡、也思量。
咂嘛酒歌
杨守知（清代）

杨花吹雪满地铺，杏花一片红模糊。榆钱簸风风力软，芳林处处闻啼鸪。

青旗斜漾茅屋底，天然好景谁临摹？我留此地一事无，太平之世为羁孤，东邻西舍相招呼。

殷兄张丈兴俱动，醵钱买醉黄公垆。麦缸鹅黄新酿熟，味醇气郁过醍醐。

彭亨翠甒如鹑觚，细管尺五裁霜芦。低头吸同渴羌饮，一口欲尽鸳鸯湖。

白波倒卷东海沸，渴虹下注西江枯。碧筒不用弯象鼻，龙头屡泻蛟盘珠。

须臾瓶罄罍亦耻，春意盎盎浮肌肤。刘伶大笑阮籍哭，直欲跃入壶公壶。

吾皇圣德蠲逋租，吏胥不扰民欢娱。今年更觉酒味好，百钱一斗应须酤。

盲娼丑似东家嫫，琵琶筝阮声调粗。有时呼来弹一曲，和汝拊缶歌乌乌。

青天作幕地为席，醉倒不用旁人扶。乐哉边氓生计足，白羊孳乳驴将驹。

卖刀买犊劝耕锄，女无远嫁男不奴。含哺鼓腹忘帝力，岁岁里杜如赐酺。

安得龙眠白描手，画作击壤尧民图。
句 其一
胡叔豹（宋代）

宫徙渎山方得地，阁藏宸翰不知年。
歙州卢中丞见惠名酝
杜牧（唐代）

谁怜贱子启穷途，太守封来酒一壶。攻破是非浑似梦，

削平身世有如无。醺醺若借嵇康懒，兀兀仍添宁武愚。

犹念悲秋更分赐，夹溪红蓼映风蒲。
满江红 其六 送王实之
刘克庄（宋代）

天壤王郎，数人物、方今第一。谈笑里、风霆惊座，云烟生笔。

落落笑龙湖海气，琅琅董相天人策。问如何、十载尚青衫，诸侯客。

易爱底，些官职。难保底，些名节。拟闭门投辖，剧谈三日。

畴昔评君天下宝，当为天下苍生惜。向临分、慷慨出商声，摧金石。
漫兴十一首
赵蕃（宋代）

已遭穿颊尚洋洋，尔本何辜饵触香。
断肉未能聊戒杀，念将赎尔又空囊。
题画
聂大年（明代）

缓鞚青骢踏软沙，画桥烟树酒旗斜。
玉楼人醉东风晚，高卷红帘看杏花。
戊申岁题玉牒所壁 其六
许及之（宋代）

直舍孤吟未过清，梅花相与有诗情。寒鸦真似随人好，写就新诗啼数声。
集古 戏荅
李俊民（金朝）

公子王孙逐后尘，近来方解惜青春。春心不惬空归去，长伴吹萧别有人。
题邬季文送清轩
曾丰（宋代）

主人胸次风韵胜，万象皆倾如听命。开窗凝目立相招，霁月影听溪响应。

神迎气送烦此君，拜嘉有何答殷勤。棐几蒲团千兔颖，茶瓯酒椀一炉薰。
海棠落尽次谢司法韵
方岳（宋代）

花前谁与东西玉，但遣能诗一夔足。
雨寒无奈雪飘零，酒醒却夔香陆续。
阿娇深贮黄金屋，阿环初出华清浴。
骑{僵左换鱼}安得谪仙人，宫袍夜醉金莲烛。
海棠寂寂香埋玉，山雨浪浪负欢足。
闭门长憾虎头痴，对客不供貂尾续。
径呼伯雅相拍浮，试坐毛锥三沐浴。
满身花片为谁春，政欠太虚明月烛。
焚香作墨渖决讼吏皆退立一丈外戏作此诗
陆游（宋代）

客鬓新添几缕丝，山城且付一官痴。
空蒙碧霭笼香岫，霮＊玄云起墨池。
判牒不妨闲作草，坐衙聊得细哦诗。
吏民莫怪秋来健，渐近南山射虎时。
妾命薄
张之纯（清代）

妾命薄，妾命薄，耶娘教妾学歌曲。歌曲学成学琵琶，大弦小弦弹落续。

妾命薄，妾命薄，耶娘教妾学演剧。演剧学成冠梨园，引动翩翩年少客。

客见倾心，如马求林。耶娘居奇货，身价逾万金。不管萧郎成陌路，但觉侯门一入似海深。

王嫱嫁单于，雅与素愿殊。但得一枝借，聊胜辱泥涂。

老天老天胡不佑，又使风云陡变，团栾明月影模糊。

吁嗟乎，杨家女儿何数奇，玉环罗袜遗马嵬。君王掩面尚救不得死，何论尚书阁老天潢支。

玉环死，陈玄礼，妾今去，赵御史。御史为国当直言，但言十万寿金良足矣。

事有甚，画眉何必及翠喜。胡不闻，君家飞燕入汉宫，啄尽皇孙与皇子，为问奴奴可有此。

妾来公子乐，妾去公子哭，万事美中有不足。妾劝公子莫过伤，有人含笑对镜著花黄。

妾不怨人怨月老，天上飞升胡太早。三生有约缓缓行，未必坠入轮回道。

美人计，空用了，天下事大妾事小。富贵浮云幻，一场春梦醒。

崎岖世路今番信，人生何事枉劳形。自怜还自笑，笑妾女优伶。

花开姊妹千万朵，问谁似妾姓氏达帝听。重理旧时弦，低唱懊侬曲。

得配韩蕲王，千古梁红玉。妾亦同是青楼人，胡竟随风复漂泊。

漂泊不禁风，伤哉真命薄。
春日独酌十首 其四
郭祥正（宋代）

芳华无十日，自劝频举杯。素发易凋落，青春难再来。

林间黄鸟啭，日下浮云开。吴歌梁尘飞，越舞白雪回。

英雄既长往，珠金安在哉。仅存一丘土，石麟卧蒿莱。

谁曾将浊酒，为君倾夜台。
孙花翁墓
王镃（宋代）

词入秦楼唱至今，夜魂应共水仙吟。
坟前几树桃花月，照得风流不死心。
喻工部追和王詹事游东坡十一绝亦次韵 其八
许及之（宋代）

见惯沙鸥已不飞，旁人相见莫相疑。无端却为鱼蛮子，又著危言感圣时。
前年过代北
周巽（元代）

闻渡桑乾碛，前年出塞时。马行边雪远，雁过岭云迟。

寒恐貂裘敝，时将鸳枕攲。关山消息断，日日望归期。
燕宾馆值雨
许及之（宋代）

饱死侏儒便雨立，安知更有汉官仪。诸生未免谀绵蕝，从俗从宜我自嗤。
芳草
孙鲂（唐代）

何处不相见，烟苗捧露心。萋萋绿远水，苒苒在空林。

野吹闲摇阔，游人醉卧深。南朝古城里，碑石又应沈。
雨中采石菖蒲
毛滂（宋代）

溅溅小水碧逶迤，丛菊寒深蔓翠垂。
采得菖蒲未归去，满身烟雨立多时。
山中杂咏
笪重光（清代）

白发惊时变，青山见鸟飞。暑随桐叶减，秋向薜萝归。

细草侵芒屩，新凉到葛衣。自怜垂老日，方悟昔年非。
吊萧廉泉阖门殉节
光容（明代）

保康城头悲风起，一万贼兵渡江水。姚家伪帜白云屯，斯民如江沸未止。

但令满耳闻呼号，大尹何在开门逃。白头老尉更楼坐，芒干牛斗有霜刀。

选择健儿躯干好，痛哭陈词严征讨。臣职卑小臣力微，三里孤城涂肝脑。

圣主有臣臣有子，与妻及妇同日死。天意犹存八岁孙，生自森严戈戟里。

次子匍匐东粤来，痛收忠节遗支骸。沙场莫笑征行苦，几见微官著大才。
登道场山
释法具（宋代）

野吹竹色寒，下有古涧道。牧儿放箠眠，牛马龁风草。
唐多令·人物盛乾淳
魏了翁（宋代）

人物盛乾淳，东嘉最得人。费江山、几许精神。我已后时犹遍识，君子子、又相亲。

秋入塞垣新。风寒上醉痕。万百般、倚靠苍旻。只愿诸贤长寿健，容老我、看闲身。
寒食日寄诸弟
韦应物（唐代）

禁火暧佳辰，念离独伤抱。见此野田花，心思杜陵道。

联骑定何时，予今颜已老。
赠医师任光显
刘崧（元代）

我非金石资，敢与寒暑俱。岂不慎所爱，苦以贫见驱。

昼行冒炎赫，暮宿蒙沾濡。短褐不自温，藜藿兼秕稃。

外邪或乘间，内扃焉得虞。乃者春夏交，伏暍卧衡庐。

俯仰一日间，气候乃顿殊。厝火愤惔烈，抱冰增郁纡。

对案不能餐，呕哕闻喑呜。亲友来问疾，药物审所须。

交辞赞其贤，里有任大夫。祖孙已再世，诊候明机枢。

入门即闻望，审疗穷锱铢。药液制鍊精，再啜气已苏。

诘朝谢枕席，体胖心孔愉。怡忧古所戒，惩创以嗟吁。

永怀药有神，如以水沃枯。至人岂衔报，感德在我徒。

毒疠济不仁，疮痏困夷诛。安得四海间，皆君起羸痡。
元夕赐观灯
金幼孜（明代）

圣主敷文德，朝廷戢武功。熙辰千载遇，乐事万方同。

令节逢元夕，灵鳌驾碧空。危峰遥对峙，䆳谷密相通。

火树千花粲，星桥万点红。葩分金错落，枝缀玉玲珑。

翡翠妆珠阙，琉璃恍贝宫。鱼龙陈仗外，鸾鹤下云中。

杂遝群歌进，喧腾百戏工。观游来稚耋，朝会集华戎。

貔虎森飞将，貂蝉列上公。炉烟三岛合，香雾九霄濛。

凤辇当晴汉，鸾旗簇暖风。碧纱围菡萏，绣幄透芙蓉。

露掌承华盖，银桥亘綵虹。丹青开列嶂，罗绮艳芳丛。

夜久祥光动，春迟淑景融。御筵称寿酒，玉陛拜重瞳。

果熟瑶池献，莲开宝幛笼。踏歌声款款，叠鼓韵逢逢。

海宇逢时泰，闾阎乐岁丰。讴吟纷载路，抃舞效呼嵩。

汉代衣冠盛，周家礼乐崇。两京陪扈从，千载幸遭逢。

自感恩荣盛，宁知刻漏终。愿陈天保什，永世播无穷。
祀坟道中
韩琦（宋代）

虽欣膏泽启丰年，民病犹艰救目前。阙祀丘坟无解裂，荐饥村落少鞦韆。

云梳陇麦千行直，粉淡墙花半脸妍。榆荚渐能供歉腹，何曾抛得买春钱。
天津纪乱十二首 其九
黄遵宪（清代）

官作胡奴役，魔将鬼界围。惊雷从掌起，酣梦忽头飞。

神变钉铜版，人难护铁衣。吞声说离乱，辛苦客逃归。
句 其十四
蒋之奇（宋代）

佛香红茉莉，番供碧玻璃。
读朱冠之诗有作三首 其一
袁甫（宋代）

孔孟宗师心中的，回由评品手持衡。至刚大勇本来有，由义居持熟处行。

说到孤忠推自孝，辄拚一死肯偷生。此篇此语令人醒，夜半青灯看到明。
益昌僧寺静境轩
孙应时（宋代）

落照久未夕，断云低不飞。
孤舟上水急，归鸟度山微。
萧飒天涯鬓，淋浪醉后衣。
凭栏一笑去，客梦转头非。
自叹
文天祥（宋代）

可怜大流落，白发鲁连翁。
每夜瞻南斗，连年坐北风。
三生遭际处，一死笑谈中。
赢得千年在，丹心射碧空。
兴福寺
邵渊耀（清代）

梵宫岑蔚处，齐梁树犹绿。餐胜常如新，逢景不嫌熟。

西原泉石佳，一赏亦云足。空潭已非昔，亭外鞓红簇。

车马为喧阗，焉能媚幽独。人夸富贵花，我爱萧疏竹。
【双调】夜行船　秋怀
萧德润（元代）

一夜秋声入井梧，碧纱厨枕剩珊瑚。秦凤东归，楚云西去，旧欢珊等闲辜负。
【风入松】翠屏灯影照人孤，花外响啼蛄。丁宁似把闲愁诉，凄凉待怎支吾。
泪珠伴檐化簌簌，梦魂惊城角呜呜。
【庆宣和】犹忆樽前得见初，浅淡妆梳。附耳佳期在朝暮，间阻，间阻。
【乔牌儿】相思病忒狠毒，风流债久担误。波涛隔断蓝桥路，枉子把鹊声占
龟卦卜。
【甜水令】到如今镜破青铜，钗分金凤，箫闲碧玉，无语自踌躇。果若命分
合该，于飞终效，姻缘当遇，甘心儿为你嗟吁。
【鸳鸯煞】锦回文织就别离谱，碧云笺写遍伤心句。旧物空存，薄情何处？
畅道往事千端，柔肠九曲，软玉温香，作念着何曾住？人问我秋到也较何如？怕
的是战碎芭蕉画阑雨。
自天平岭过高景庵
范成大（宋代）

卓笔峰前树作团，天平岭上石成关。
绿阴匝地无人过，落日秋蝉满四山。
山行两日至金步复见平川行夷路计程七日可到家矣
朱熹（宋代）

行穿侧径度荒山，又踏深泥过野田。路转忽然开远望，眼明复此见平川。

江烟浦树悲重叠，楚水闽山喜接连。税驾有期心转迫，棱棱瘦马不胜鞭。
川江志险
朱清远（清代）

侬家西湖若仙沚，拿舟打桨图画里。平流容与随閒鸥，蹁跹裙屐仙游拟。

长江洞庭从宦游，虽涉浩荡同安流。鱼龙不惊桧楫驶，天日朗照蒲帆遒。

黔阳千里云山度，绝险奇危经几处。足蹑俊鹘还行吟，舆触飞猱了无怖。

川江此日浮大航，仲冬江水消汪洋。不风不浪舟震动，相持相顾人惊惶。

仿偟良久榜人说，此是名滩最奇崛。荡析倾履无时无，吾徒到此心胆愲。

少焉遄行舟渐安，推窗十二横峰峦。且看奇峭云鬟斗，莫怅归来蜀道难。
西归中秋夜宿三泉寄仙之公南
白子仪（宋代）

日涉征涂信马前，鸿飞时节几怀贤。青山渐向故园近，皓月更临归驿圆。

四乘光荣惭太子，一箪穷陋本颜渊。江皋上客红莲幕，犹荷明恩未弃捐。
一榭园吊孙渊如先生
顾晞元（清代）

西风影里倚危阑，杰阁崚嶒路曲盘。修竹当门云影薄，枯荷卷曲雨声乾。

谈经人去虚堂静，埋剑池空夕照残。忆到五松园外路，石城烟柳共荒寒。
礼星坛
林枝（明代）

古坛隐萝薜，岁久莓苔斑。昔年有真人，栖隐心自閒。

清宵望斗极，百拜资颓颜。我欲从之游，脱屐红尘间。
送秦观郎中参政云明
刘珝（明代）

眼底群僚独数公，除书又出大明宫。人辞蓟北层霄近，路入滇明万里通。

荷叶拥舷秋滴露，桂花明旆晚生风。逢时已自参藩省，好竭丹心答圣衷。
寒食雨中，同舍约游天竺，得十六绝句呈陆务
杨万里（宋代）

若道寻春被雨催，如何随处两三杯。
晚晴晓雨如翻手，有底亏侬不好来。
关山路三首
孔武仲（宋代）

马力虺隤苦不禁，仆夫流汗亦沾襟。
抱琴来写非无意，爱此山高涧水深。
端午
赵友直（宋代）

节过端阳日，蒲觞满自斟。
兴怀多感旧，吊古漫成吟。
又七首其七饮福酒广安曲
杨亿（宋代）

簠簋既陈，吉蠲登薦。
洗心防邪，肃祗祭典。
陟降惟寅，笾豆有践。
百禄咸宜，淳耀丕顯。
燕子矶
秦蕙田（清代）

策杖陟层巅，凌虚望远天。江山自终古，亭榭几经年。

帆影悬残照，渔歌入暮烟。长吟舒逸兴，风月任无边。
疑独学录屡过仆言诗又遗以成编盖区区每有意
袁说友（宋代）

初闻富经术，颇复事风骚。
作者意不尽，斯人才已高。
大编来警策，短发对爬搔。
好语远相避，独怜曾几遭。
韩信
周紫芝（宋代）

韩信功高世共知，区区安用假王为。固应渫血长安日，已在荥阳蹑足时。
谢陈总兵送毡帽
韩雍（明代）

瘴乡风力恶，头骨痛难禁。新帽劳君送，高情爱我深。

清晨笼短发，暖气温华簪。感德惭无报，缄诗表寸忱。
初夏杂兴
陆游（宋代）

巾脱冠欹八尺床，竹阴槐影有余凉。
随风花堕残棋上，引睡书抛倦枕傍。
水长沙鸥向人熟，雨余巢燕哺雏忙。
尚嫌未惬幽情在，又唤渔舟渡野塘。
遣兴四首 其三
许谦（元代）

春策荣众芳，秋露悴百草。羲和策日月，疾急两飞鸟。

枯桑号天策，俯仰波浩渺。气流物随化，金石不自保。

人生寄蜉蝣，时迈胡不老。天地有终穷，微眇何足道。
送张寺丞觐知富顺监
司马光（宋代）

汉家五尺道，置吏抚南夷。
欲使文翁教，兼令孟获知。
盘馐蒟酱实，歌杂竹枝辞。
取酒须勤醉，乡关不可思。
偈二十二首
释洵（宋代）

榕溪脉脉，鹿岭巉巉。
龙象蹴踏，前三后三。
二人一见便归去，何待山堂更指南。
太师陈文恭公挽词
范成大（宋代）

日者更皇化，公来辅圣能。
无心殊辙混，不作众波澄。
举国材真相，他年了中兴。
天如遗一老，人亦望三登。
候火朝连夕，筹帷决纵擒。
一江遮虏障，千古杀胡林。
皦日黄河誓，浮云绿野心。
身名两无憾，天坏独清音。
圣父咨当璧，元臣预断金。
玉衡宾舜日，黄屋遂尧心。
国定功无迹，身闲病已深。
旌忠有谟训，碑榜照来今。
趣召单车至，惊传两鬓凋。
倾城迎国老，即日走天骄。
梦已商人奠，身犹汉相朝。
古来贤达意，生灭两消摇。
颂古十八首
释宝印（宋代）

胡张三背手张弓，黑李四反身架箭。
直饶啮镞古将军，对面髑髅穿一穿。
次韵乡人华秀才冬至日投赠二首
项安世（宋代）

深知道长属仁贤，甚爱阳来复旧氈。
凤历新灰浮缇室，牛星初度转青天。
五云嘉气书周典，七日灵文验孔编。
忽忽穷愁休怅恨，东风已到玉梅前。
送新恩善济处士归玉笥
夏竦（宋代）

蠲疴妙剂分黄阁，驻景仙山奉紫闱。
太秀山川须长价，少微星紫已增辉。
幅巾不被尘缨缚，别笈唯封赐药归。
唳鹤鸣猿好相候，利名无染世还稀。
岁后三日与罗权共二邵似表弟席上分梅花年后
李弥逊（宋代）

春风一夜如鸣鼍，残香暗粉惊辞柯。
新春三日驹隙过，花前百罚宁辞多。
男儿莫遣两鬓皤，举觞不饮理则那。
酒酣不用吴姬歌，短须尚卟供吟哦。
坐中鲍谢偕阴何，语如韶濩参鸣珂。
铿锵入耳痊沉疴，岂独使我衰颜酡。
我今官闲得婆沙，迟明更上梅花坡。
李良相清德碑良相百药四世孙也天宝中为尉氏
李廌（宋代）

旌廉以廉寡，树碑励贪夫。
後人慕前躅，当令德不孤。
第无愧屋漏，斯能远苞苴。
番禺惟饮水，合浦自还珠。
瑶华
俞樾（清代）

灵根易断，瘦影难扶，且商量调护。春寒料峭，宜位置、窈窕房栊深处。

夏来赤日，怕冰玉、难禁骄暑。到九秋、渴了相如。赐与一杯琼露。

冬宵冻合银瓶，莫湿透香泥，寒气凝冱。闲情料理，算岁岁、费尽绿窗心绪。

芳兰娇小，好权当、负床孙抚。只几旬、消受幽香，补报养花辛苦。
度岭谒曲江庙
苏景熙（明代）

斯人不可见，遗像肃青山。似掇星辰履，如趋鹓鹭班。

蘋蘩严俎豆，伏腊俨容颜。庙食千秋事，高风未易攀。
待次陛对已再见春感怀成篇
强至（宋代）

旅食一朝还一朝，紫宸前对转迢迢。
青云事业应全误，绿发光阴已半销。
始爱古人轻禄仕，拟将生理付渔樵。
春风又入长安陌，依旧闲愁绊柳条。
开炉节赋
薛嵎（宋代）

闲身何所似，丈室老维摩。
茅屋地炉小，荒园树叶多。
移窗就梅影，晒草补渔蓑。
似此宁辞苦，边寒尚枕戈。
达磨大师赞
释道冲（宋代）

杨子江心，波涛鼎沸。
一苇可航，如履平地。
盖亦暂时之游戏，岂如以尽此老十万里西来之本意。
人皆有心，人皆作佛。
胡为西来，递相诳惑。
心在何处，佛是何物。
带累神光无处寻，后代儿孙厮淈{左氵右盾}。
北人以松皮为菜予初不知味虞侍郎分饷一小把因饭素授厨人与园蔬杂进珍美可喜因作一诗
朱弁（宋代）

吾老似出家，晚悟愧根钝。滋旨却膻荤，禅蜕要亲近。

伟哉十八却，兹道亦精进。舍身奉刀几，割体绝嗔恨。

鳞皴老龙皮，鸣齿溢芳润。流膏为伏龟，千岁未须问。

便堪奴笋蕨，讵肯友芝菌。跏趺得一饱，万事皆可摈。

侍郎文懿后，落落众推俊。澹然世味薄，内典得所信。

香厨留净供，频食不言顿。晏然默不语，草木雷音震。

得法于此却，骨髓传心印。应怜持节人，饷此为问讯。

欲将无上味，为我洗尘坌。食之不敢馀，感激在方寸。
将放榜用钱韵
黄公度（宋代）

银袍健笔落云烟，入眼高文墨尚鲜。
隐隐蚕声桑叶下，看看鹄立棘图前。
空阶夜响催诗雨，平地雷轰造榜天。
试问西湖好风景，何如华屋艳神仙。
戊寅入岭丁亥上元游碧落洞
李华（唐代）

乳床奇诡鉴清涟，碧落真人古洞天。
十载南游才一到，不访重补到难篇。
训世孝弟诗十首
邵雍（宋代）

子孝亲兮弟敬哥，休残骨肉起风波。
劬劳恩重须当报，手足情深要取和。
公艺同居今古罕，田真共处子孙多。
如斯遐迩皆称美，子孝亲兮弟敬哥。
生查子
仇远（元代）

钗头缀玉虫，耿耿东窗晓。京洛少年游，犹恨归来早。

寒食正梨花，古道多芳草。今夜试青镫，依旧春花小。
寓城一首
董嗣杲（宋代）

推枕萦残梦，开窗扫积尘。
病深难御酒，贫极莫依人。
野树依山暗，春林受雨新。
晨兴閒整履，休惜看花频。
故里
陆游（宋代）

故里淳风比结绳，归耕况遇岁丰登。
已侵钟漏行安往？略有园庐退可凭。
万事宁容媿天地，一心常若蹈渊冰。
区区僻见君无怪，人固终身有不能。
泊黄茅潭
董嗣杲（宋代）

唳雪沧洲雁，嘘云碧浪鲸。
茅深淮渡远，日落海潮平。
庙树摇灯影，船风送鼓声。
劳思于此泊，无地趁春耕。
初秋偶题
张实居（明代）

飒飒西风吹薜萝，炎天伏枕一时过。山中事事秋来好，只恐浮云变态多。
戏题白鹤观
吕南公（宋代）

八月风高宇宙清，银河秋浪到天声。门前合有仙槎过，会待参随上玉京。
次杨恒叔无题原倡倒用李商隐韵
叶元玉（明代）

覆雨翻云少定踪，寸心空系景阳钟。只缘路有云霄隔，岂是天无雨露浓。

秋水帘深浮翡翠，西风帐小冷芙蓉。可怜半夜相思梦，不到君门第九重。
吴傅朋以王逸少遗意作游丝之书古今所无恨未之见也为赋此诗
汪藻（宋代）

吴侯能书声，不减铭瘗鹤。台郎今独步，谁数卫与索。

官黄临小今，老笔更沈著。年来鸡鹜间，儿辈妄穿凿。

超然出新意，非用元和脚。游丝随春风，忽向窗几落。

传观懔飞动，安得此健药。自言临池时，屡阅更岁籥。

毫端几百鍊，始到虫网络。谁云右军后，兹事秘冥漠。

一朝神明还，千载宛如昨。乃知炉锤妙，信手皆合作。

于皇云汉章，神授等河洛。光芒下照烛，万帖悉糟粕。

君命幸逢时，当草凤尾诺。胡为尚留滞，未便持汉橐。

行看诚悬归，佳句题殿阁。
秋山极天净
朱延龄（唐代）

雨洗高秋净，天临大野闲。葱茏清万象，缭绕出层山。

日落千峰上，云销万壑间。绿萝霜后翠，红叶雨来殷。

散彩辉吴甸，分形压楚关。欲寻霄汉路，延首愿登攀。
遣兴
陆游（宋代）

貂裘破弊色凄凉，塞上归来路更长。
老骥嘶鸣常伏枥，寒龟藏缩正支床。
雕零客路新霜鬓，扫洒先师旧草堂。
九折阪头休绝叹，世间何地不羊肠！
夜闻姑恶
陆游（宋代）

湖桥东西斜月明，高城漏鼓传三更。
钓船夜过掠沙际，蒲苇萧萧姑恶声。
湖桥南北烟雨昏，两岸人家早闭门。
不知姑恶何所恨，时时一声能断魂。
天地大矣汝至微，沧波本自无危机；秋菰有米亦可饱，哀哀如此将安归？
绍兴淳熙分命馆职定撰十七首
佚名（隋代）

[黄钟为角]合宫盛礼，金商令时。
务成熙事，蒐扬上余。
骏奔在庭，精意肃祗。
来享嘉成，神灵燕娭。
答钟元达觅藉栽二首
刘宰（宋代）

渐点青钱浮水面，犹将素节混沌沙。
送君百面风潭上，莫笑原非十丈花。
蔷薇洞
释文珦（宋代）

不知建业蔷薇树，何似淮淝草木立。
因入谪仙诗句里，等闲随处得虚名。
浣溪沙
王质（宋代）

征雁年来得几回。春风无雁带书归。故应春瘦减春衣。

花柳伤心经岁月，江湖无梦失津涯。到家无树不红飞。
柳
寇准（宋代）

丝翠最宜经宿雨，絮飞争忍逐香尘。
帘垂独院无人处，一树风摇日午春。
闻雁
齐己（唐代）

潇湘浦暖全迷鹤，逻逤川寒只有雕。

谁向孤舟忆兄弟，坐看连雁度横桥。
自题二十四诗后每句藏二十四意
孙原湘（清代）

吹箫桥畔月如环，亚字阑干对照间。写遍乌丝三页满，弹来雁瑟一条閒。

清波双现金钗影，和气全飞玉琯斑。慢说荷花共生日，十年年减丽娟颜。
宫词三十三首
曹勋（宋代）

三年不废策儒宗，清问图回自九重。
不特赐书荣进士，圣君政本道中庸。
方户曹兆行来自淮上夜话以赠
谢榛（明代）

词客为郎淮上游，楚城黄叶早惊秋。战云不辨千帆色，征马偏生两鬓愁。

泽国波涛平远树，海天风雨暗层楼。即今兵解聊堪醉，飞挽南来拥帝州。
避贼引
邓肃（宋代）

羽檄星驰暴客起，西望烽烟无百里。
夜半惊呼得渔舠，老稚相携三百指。
蠖屈蛇盘破蓬底，忽欲骞身风刮耳。
沙汀舣岸少依刘，万斛愁情空一洗。
回思当年侍玉皇，禁垣夜直宫漏长。
驱驰谁谓遽如许，客枕不安云水乡。
前日蹇驴冲火烈，今此扁舟压残雪。
隆暑祁寒欲少休，钲鼓迫人如地裂。
草庐安得无卧龙，奉天政赖陆宣公。
凭谁急呼人杰起，使我叩角歌尧风。
寄岘山愿公三首
齐己（唐代）

形影更谁亲，应怀漆道人。片言酬凿齿，半偈伏姚秦。

榛莽池经烧，蒿莱寺过春。心期重西去，一共吊遗尘。

相思恨相远，至理那时何。道笑忘言甚，诗嫌背俗多。

青苔闲阁闭，白日断人过。独上西楼望，荆门千万坡。

彼此无消息，所思江汉遥。转闻多患难，甚说远相招。

老至何悲叹，生知便寂寥。终期踏松影，携手虎溪桥。
杂诗
刘桢（两汉）

职事相填委。文墨纷消散。
驰翰未暇食。日昃不知晏。
沉迷簿领间。回回自昏乱。
释此出西域。登高且游观。
方塘含白水。中有凫与雁。
安得肃肃羽。从尔浮波澜。
瞻礼孔子吟
邵雍（宋代）

执卷何人不读书，能知性者又何如。
工居天下语言内，妙出世间绳墨馀。
陶冶有无天事业，权衡治乱帝功夫。
大哉赞易修经意，料得生民以后无。
禅人并化主写真求赞
释正觉（宋代）

龟兮蓍兮，祛执决疑。
师兮范兮，扶斜理差。
定彻其底，慧穷其涯。
箭撞筈破，珠旋影随。
晴日迓江西师徐子宣
项安世（宋代）

汉殿东头玉琯回，吴城西上锦帆开。
一天紫雾风吹散，千丈红光日射来。
翼轸衡卢生喜气，江湖淮海绝纎埃。
凄凉只有山前客，何日归津理去栀。
一百五日夜对月
杜甫（唐代）

无家对寒食，有泪如金波。
斫却月中桂，清光应更多。
仳离放红蕊，想像嚬青娥。
牛女漫愁思，秋期犹渡河。
春日田园杂兴十首 其五
陈舜道（明代）

春来非是爱吟诗，诗是田园引兴时。闻布谷声惊绿野，听提壶兴忆青旗。

曾因斗草争心起，每为看花乐意随。景物撩人禁不定，春来非是爱吟诗。
和张寓轩题孤山二首
方逢辰（宋代）

吝骄专恣讳言兵，祸本伊谁自种成。
潮汛有时声转怒，权奸一死罚犹轻。
道无起灭无今古，物有消虚有长盈。
赞化正需豪杰手，华山深处卧升平。
寿宁节祝圣寿
王禹偁（宋代）

帘前可爱三冬日，阶下新抽七叶蓂。
昨夜灵台因预奏，彩云高捧老人星。
次韵方蒙仲高人亭
方岳（宋代）

烟霏日夕佳，隐固胜於显。
孰从崦诗之，要亦山一蹇。
善恶吟
邵雍（宋代）

瞽鲧有子，尧舜无嗣。
余庆余殃，何故如此。
句
乐诏（宋代）

夜深只见灯高下，春尽不知人往还。
钱
徐寅（唐代）

多蓄多藏岂足论，
有谁还议济王孙。
能干祸处翻为福，
解向仇王买得起。
几怪邓通难免饿，
须知夷甫不曾言。
朝争暮竞归何处，
尽入权门与幸门。
爱山堂
曾丰（宋代）

芙蓉居右，华盖居后。象居其间，不几培塿。爰架余宫，爰栖余踪。

不而睨之，主卑客崇。卑者当足，崇者当目。崇卑不同，余却得象之精，忘象之形。

筑堂对象，拔翠横青。有粲兮色，有涵兮德。柳下之介，伯夷之特。

颜之不忘，孔之屏息。彼混莫伦，余配以仁。彼矫莫亲，余交以神。

无彼无此，孰主孰宾。余爱之溺，孰不云癖。象山难忘，道山可易。

于彼游心，于此扫迹。